Hivatalos Lap L 166 , 08/07/1993 o. 0031 - 0033

finn különkiadás fejezet 4 kötet 5 o. 0032

svéd különkiadás fejezet 4 kötet 5 o. 0032



A Tanács határozata (1993. június 14.) a tengeri biotoxinokat ellenőrző referencialaboratóriumokról (93/383/EGK) AZ EURÓPAI KÖZÖSSÉGEK TANÁCSA, tekintettel az Európai Gazdasági Közösséget létrehozó szerződésre és különösen annak 43. cikkére, tekintettel a Bizottság javaslatára [1], tekintettel az Európai Parlament véleményére [2], tekintettel a Gazdasági és Szociális Bizottság véleményére [3], mivel az élő kéthéjú kagylók tenyésztésére és forgalomba hozatalára vonatkozó egészségügyi feltételek megállapításáról szóló, 1991. július 15-i 91/492/EGK tanácsi irányelv [4] – és különösen annak melléklete – különféle szabályokat állapít meg az élő kagylókat károsító biotoxinokra vonatkozóan; mivel a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelv [5] – különösen az 5. cikkben és a hozzátartozó melléklet V. fejezetének II. B. pontjában – bizonyos szabályokat állapít meg a halászati termékeket károsító tengeri biotoxinokra vonatkozóan; mivel a tengeri biotoxinok ellenőrzése különösen fontos az említett irányelvek követelményeinek eleget tévő élő kéthéjú kagylók és halászati termékek forgalomba hozatalának biztosításához; mivel a tengeri biotoxinokat vizsgáló hatékony ellenőrző rendszer biztosításához minden tagállamban ki kell jelölni egy nemzeti referencialaboratóriumot, amely a szükséges elemzések összehangolásáért felelős; mivel az egész Közösségen belüli szabványosított rendszer biztosításához ki kell jelölni a tengeri biotoxinok egyes nemzeti referencialaboratóriumok által elvégzett ellenőrzésének összehangolásáért felelős közösségi referencialaboratóriumot; mivel a közösségi referencialaboratórium feladatait és működési feltételeit meg kell állapítani; mivel a vigoi "Ministerio de Sanidad y Consumo" laboratórium megfelel az összes szükséges feltételnek ahhoz, hogy a Közösség tengeri biotoxinokkal foglalkozó referencialaboratóriumává jelöljék ki; mivel a laboratórium felelős tisztviselői vállalták az e határozatban megállapított feladatok elvégzését az e határozatban rögzített feltételekkel; mivel ez a közösségi referencialaboratórium közösségi támogatásra jogosult az állat-egészségügyi kiadásokról szóló, 1990. június 26-i 90/424/EGK tanácsi határozat [6] 28. cikkével összhangban, ELFOGADTA EZT A HATÁROZATOT: 1. cikk A mellékletben felsorolt laboratóriumok a tengeri biotoxinok ellenőrzésének nemzeti referencialaboratóriumaivá jelölik ki. 2. cikk (1) Minden egyes nemzeti referencialaboratórium a következő feladatokért felelős: - az adott tagállamban a tengeri biotoxinok elemzéséért felelős nemzeti laboratóriumok tevékenységének összehangolása, - a tagállamban az illetékes hatóság segítése, hogy megszervezze a tengeri biotoxinok ellenőrzésének rendszerét, - a tengeri biotoxinok elemzéséért felelős különféle nemzeti laboratóriumok közötti összehasonlító vizsgálatok szervezése, - annak biztosítása, hogy a közösségi referencialaboratórium által nyújtott információ a megfelelő tagállam illetékes hatóságához és a tengeri biotoxinok elemzéséért felelős nemzeti laboratóriumhoz eljusson. (2) A nemzeti referencialaboratóriumok együttműködnek a 3. cikkben említett közösségi referencialaboratóriummal. 3. cikk A vigoi "Ministerio de Sanidad y Consumo" laboratórium a tengeri biotoxinok ellenőrzésére kijelölt közösségi referencialaboratórium. 4. cikk A közösségi referencialaboratórium a következő feladatokért felelős: - információszolgáltatás a nemzeti referencialaboratóriumoknak az analitikai módszerekről és az összehasonlító vizsgálatokról, - az első francia bekezdésben említett módszerek nemzeti referencialaboratóriumok általi használatának összehangolása, különösen az összehasonlító vizsgálatok megszervezése révén, - új analitikai módszerek kifejlesztésének összehangolása és a nemzeti referencialaboratóriumok tájékoztatása az e területen elért fejlődésről, - a nemzeti referencialaboratóriumok személyi állománya képzésének és továbbképzésének megszervezése, - együttműködés a tengeri biotoxinok elemzéséért felelős harmadik országokbeli laboratóriumokkal, - tudományos és műszaki segítségnyújtás a Bizottságnak, különösen azokban az esetekben, amelyekben az elemzések eredményei a tagállamok között vita tárgyát képezik. 5. cikk A tengeri biotoxinok ellenőrzésének közösségi referencialaboratóriuma a következő működési feltételeknek tesz eleget: - a személyi állomány képzett és elegendő tudással rendelkezik a tengeri biotoxinok elemzésére alkalmazott módszerekről, - a 4. cikkben megállapított feladatok elvégzéséhez szükséges berendezések és anyagok rendelkezésre állnak, - megfelelő adminisztrációs infrastruktúrával rendelkezik, - bizonyos témák, eredmények és jelentések bizalmas természetét a személyi állomány figyelembe veszi, - a helyes laboratóriumi gyakorlat nemzetközileg elfogadott elveit követik, - rendelkezésre áll a referenciaanyagok naprakész, a Közösségi Mérésügyi Hivatal birtokában lévő listája, valamint az ezen anyagok gyártóinak és szállítóinak naprakész listája. 6. cikk Ennek a határozatnak a tagállamok a címzettjei. Kelt Luxembourgban, 1993. június 14-én. a Tanács részéről az elnök B. Westh [1] HL C 15., 1993.1.18., 7. o. [2] HL C 115., 1993.4.26. [3] HL C 129., 1993.5.10., 7. o. [4] HL L 268., 1991.9.24., 1. o. [5] HL L 268., 1991.9.24., 15. o. [6] HL L 224., 1990.8.18., 19. o. -------------------------------------------------- MELLÉKLET Belgium és Luxemburg: - Institut d’hygiène et d’épidémiologie Département microbiologie – Service bactériologie Av. Juliette Vytsman 14–16 1050 Bruxelles – BELGIUM Dánia: - Fiskeriministeriet Fiskerikontrollen Dronningens Tværgade 21 P.O. Box 9050 DK-1022 Copenaghen K – DENMARK Németország: - Bundesgesundheitsamt (BGA) Thielallee 88–92 D-1000 – GERMANY Berlin 33 – GERMANY Görögország: - The Institute of Hygiene Iese Odos 75 Botanicos 11855 Athens – GREECE Spanyolország: - Laboratorio del Ministerio de Sanidad y Consumo Unidad Administrativa de Vigo Estación marítima s/n 36201 Vigo – SPAIN Franciaország: - Laboratoire central d’hygiène alimentaire 43, rue de Dantzig 75015 Paris – FRANCE Írország: - Fisheries Research Centre Abbotstown Dublin 15 – IRELAND Olaszország: - Consorzio di studi, ricerche ed interventi sulle risorse marine Viale Vespucci 2 47042 Cesenatico (FO) – ITALY Hollandia: - Postbus 1 Rijkinstituut voor Volksgezondheid en Milieuhygiëne (RIVM) 3720 BA Bilthoven – NETHERLANDS Portugália: - Laboratório do Instituto Nacional de Investigação das Pescas (INIP) AV. Brasília s/n 1400 Lisbon – PORTUGAL Egyesült Királyság: - Torry Research Station PO Box 31, 135 Abbey Road Aberdeen AB9 8DG UK – UNITED KINGDOM --------------------------------------------------